แนะใช้แบงก์รัฐคุมประชานิยม
สำนักงบประมาณเสนอ สปช. ให้แบงก์รัฐวางกรอบใช้เงินนอกงบประมาณ ล้อมคอกประชานิยม
17 มี.ค. 2558

สำนักงบประมาณเสนอ สปช. ให้แบงก์รัฐวางกรอบใช้เงินนอกงบประมาณ ล้อมคอกประชานิยม 
นายสมศักดิ์ โชติรัตนะศิริ ผู้อำนวยการสำนักงบประมาณ ชี้แจงต่อที่ประชุมคณะกรรมาธิการปฏิรูปเศรษฐกิจ การเงินและการคลัง สภาปฏิรูปแห่งชาติ (สปช.) โดยเสนอการหาทางกำหนดกรอบการใช้เงินนอกงบประมาณ ผ่านสถาบันการเงินหรือหน่วยงานของรัฐ เพื่อกำหนดเพดานการใช้รูปแบบประชานิยม และไม่ให้เป็นภาระต่องบประมาณมากเกินไปในภายหลัง
ขณะเดียวกัน ยังเสนอแก้ไขกฎหมายเพื่อให้อำนาจสำนักงบประมาณสามารถใช้งบประมาณไปพลางก่อน โดยเฉพาะงบประจำ และให้นายกรัฐมนตรีมีอำนาจอนุมัติการใช้งบผูกพันได้ เนื่องจากปัญหาการเมืองที่ผ่านมาไม่สามารถใช้งบประมาณได้ตามปกติ เพราะไม่มีรัฐบาลบริหารงาน จนส่งผลกระทบต่อเศรษฐกิจประเทศ
นอกจากนี้ ที่ประชุมยังได้หารือเกี่ยวกับการเพิ่มประสิทธิภาพให้กับองค์กรปกครองส่วนท้องถิ่น (อปท.) โดยเห็นว่าต้องปฏิรูปการเงิน การคลัง ด้วยการปฏิรูปด้านภาษีเพื่อให้ อปท.สามารถจัดเก็บภาษีสำหรับใช้ในการบริหารงานในท้องถิ่น โดยมีระบบการตรวจสอบการใช้งบประมาณอย่างมีระบบ
ด้าน นายสมชัย ฤชุพันธุ์ ประธานคณะกรรมาธิการ (กมธ.) ปฏิรูปเศรษฐกิจ การเงิน และการคลัง สปช. แถลงภายหลังหารือร่วมกับสำนักงบประมาณ ว่า มีแนวคิดตรงกันในการควบคุมงบประมาณต่างๆ และการปฏิรูปการเงิน การคลัง ทั้งเงินกู้ เงินทุน รายได้ และเงินนอกงบประมาณ เพื่อให้เป็นแนวคิดในการพิจารณาเป็นการกำกับของฝ่ายนิติบัญญัติ
ทั้งนี้ การจัดสรรงบประมาณในพื้นที่ต้องเป็นไปในเชิง 3 มิติ คือ อำนาจ พื้นที่ และวาระ ขณะที่โครงการประชานิยมจะต้องถูกกำหนดและปรับถ้อยให้สอดคล้องใน พ.ร.บ.การเงิน การคลัง ว่า ใช้เงินมาจากส่วนไหน การกู้เงินเพื่อทำโครงการจะต้องนำเสนอต่อสภาผู้แทนราษฎร รวมถึงฝ่ายนิติบัญญัติ